Ġużè Cassar Pullicino

Ġużè Cassar Pullicino (Birkirkara, 21 ta’ Settembru 1921 - 13 ta' Marzu 2005) kien kittieb u folklorista Malti.

Bijografija
Ġużè Cassar Pullicino twieled Birkirkara imma trabba Ħal Tarxien. Fl-1938 immatrikula mill-Università ta' Malta u beda jistudja l-Malti bħala parti minn kors tal-letteratura fl-università fl-1940 imma kellu jitilqu minħabba raġunijiet tal-familja. 
Fl-1940 daħal fis-servizz ċivili. Fl-1954 iżżewweġ lil Celine Bonett u kellhom tifla u żewġ subien. 

Fl-1950 ingħata scholarship mill-British Council biex jitħarreġ bħala bibljotekarju f’Leeds u Londra u fl-1952 inħatar Associate of the Library Association. Bejn l-1953 u l-1958 kien il-librar tal-Università ta' Malta, misluf mill-gvern. Mill-1959 sal-1965 kellu post fid-Dipartment tal-Informazzjoni. Hemm organizza l-pubblikazzjoni ta' xogħlijiet importanti bħad-Dizzjunarju Bijo-Bibijografiku Nazzjonali (1960-65) ta' Robert Mifsud Bonnici u t-traduzzjoni minn Erin Serracino Inglott ta' parti mid-Divina Commedia ta' Dante, L-Infern (1964). Serva wkoll bħala Assistent Direttur tal-Informazzjoni (1959-65), Assistent Segretarju fil-Ministeru tal-Industrija u Kummerċ (1965-68), Assistent Segretarju Għoli fil-Ministeru tas-Saħħa (1969-70) u Direttur tal-Industrija (1971-79). 

Għamel żmien bħala bibljotekarju fil-Fakultà tat-Teoloġija (Fondazzjoni tal-Istudji Teoloġiċi) fl-Università ta' Malta. (1980- )

Kien membru tal-Akkademja tal-Malti u membru tal-kumitat mill-1942 sal-1945. Kien ukoll membru tal-Għaqda tal-Malti (Università), membru tal-Kunsill ta’ Din l-Art Ħelwa (1965-67); Assistent Editur tal-Melita Historica (1952-61) u tal-Maltese Folklore Review (1962-73).

Folklorista
Il-kontribuzzjoni ewlenija ta' Cassar Pullicino fl-istudji akkademiċi kienet fil-qasam tal-folklor. Ġabar min-nies ħajjin kliem tat-tfal, tqabbiliet tat-tfal, taħnin u materjal ieħor li jirrifletti kif jaħseb il-poplu (bħal laqmijiet, għajtiet tal-bejjiegħa, ħwejjeġ moħġaġa u talb). Dan il-materjal kollu qabblu ma' materjal simili minn postijiet differenti tal-Mediterran. Dan kollu ippubblikah f' Studies in Maltese Folklore (1976) u Studi di Tradizioni Popolari Maltesi (1989).

Bejn l-1965 u l-1978 kien jagħti lectures l-istudentti universitarji dwar il-folklor, l-istorja soċjali u l-letteratura Maltija. Kien President Onorarju tal-Għaqda tal-Folklor (1965- );

Ix-xogħol xjentifiku ta' Cassar Pullicino dwar il-folkor kien rikonoxxut fil-qasam internazzjonali. Fl-1946 sar membru tal-Folklore Society ta' Londra u wara tal-Accademia di Studi Superiori Phoenix (Ban). Kien membru fundatur tal-International Society for Folk Narrative Research(1962). Ippublika bosta artikli f'rivisti speċjalizzati bħal Folklore (Londra), Lares: Organo della Società di Etnografia Italiana (Ruma), Folklore (Napli), Journal of the English Folk Dance and Song Society (Londra), : Bulletin International etc Documentation Linguistique (Louvain), Folklore Review (Londra), Bulletin de Litterature Orale Arabo-Berbere (Pariġi), u Acta Ethnographica (Budapest).

Unuri
 Il-midalja tal-Meritu tal-Fidda mill-Konfederazzjoni tal-Kunsilli Ċiviċi (1970);
 Il-Malta Government Prize għall-aħjar ktieb maħruġ fl-1974; 
 Il-Premju Letterarju għal xogħol oriġinali ta’ riċerka dwar Ġużè Muscat Azzopardi (1978); 
 Il-Malta Literary Award (1979); 
 Il-Premio Città di Valleta (1989); 
 Master of Philosophy (Hon. Causa) mill-Università ta’ Malta (1993), 
 Il-Midalja għall-Qadi tar-Repubblika ta’ Malta (1993).

Xogħlijiet

Kritika
 Kelma Waħda Biss (1973); 
 Aquilina u l-Malti (1974); 
 Ġużè Muscat Azzopardi: Studji (1991); 
 Kitba u Kittieba tal-Malti – tliet kotba (1962-64); 
 Dun Karm: tagħrif ġdid u noti kritiċi (1985);
 Poeżiji ta’ Ġorġ Zammit: noti kritiċi (1987); 
 Ġużè Ellul Mercer: il-kitbiet miġbura, l-ewwel ktieb (1985); 
 Malta fis-Seklu Tmintax: xi djarji Maltin tal-Imgħoddi (1981);

Folklor
 An Introduction to Maltese Folklore (1947); 
 Ħaġa Moħġaġa 1-4 (1957-59); 
 Il-Folklor Malti (1960); 
 Stejjer ta’ Niesna (1962); 
 Il-Bennejja tal-Folklor Malti (1964); 
 Studies in Maltese Folklore (1976); 
 Skunġrar u Orazzjoni fil-Poeżija Popolari Reliġjuża f’Malta (1981); 
 Studi di tradizioni popolari maltesi (1989); 
 L-Imgħoddi tal-Ġens Tagħna: Bejn Storja u Folklor (1990); 
 Ħżuż Manwel Magri: Ktieb tan-Notamenti dwar il-Folklor Malti (1991); 
 Kitba bil-Malti sal-1870 (2001);
 Aktar kitba bil-Malti tas-seklu 19 (2002);
 Ħaġa Moħġaġa u Taħbil il-Moħħ Ieħor (2003);
 Folktales of Malta and Gozo : a selection in English translation (2000);
 Maltese oral poetry and folk music (ma' Charles Camilleri) (1998);
 Studies in Maltese folklore (1992;)
 Femmes de Malte dans les chants traditionnels (ma' Micheline Galley) (1981);
 Taħnin u għana tan-nieqa (1949).

Referenzi

Ħoloq esterni

 L-Università ta' Malta - Past Librarians
 L-Università ta' Malta
 L-Akkademja tal-Malti - Bijografiji

Bibljograija
 Schiavone, M. J., Maltese biographies of the twentieth century, (1997), Pubblikazzjonijiet Indipendenza, Malta
 Mifsud Chircop, Ġorġ, Ġużè Cassar Pullicino, folklorista, (1972) Teżi, B.A.(Hons), Universita ta' Malta.
 Aquilina, Helene, Il-Malti u l-istorja fil-hidma ta’ Ġużè Cassar Pullicino, (1972) Teżi, B.A.(Hons), Universita ta' Malta.

Kittieba Maltin bil-Malti
Folkloristi Maltin
Ġużè Cassar
Ġużè